หวั่นกักตุนสินค้า รับภาษีสรรพสามิต
สรรพสามิตแจงเพดานภาษีตามกฎหมายใหม่สูงกว่าเดิมแต่เก็บจริงปีนี้ต่ำกว่าเพดาน หวั่นกักตุนสินค้า
6 มี.ค. 2560

สรรพสามิตแจงเพดานภาษีตามกฎหมายใหม่สูงกว่าเดิมแต่เก็บจริงปีนี้ต่ำกว่าเพดาน หวั่นกักตุนสินค้า
นายสมชาย พูลสวัสดิ์ อธิบดีกรมสรรพสามิต เปิดเผยว่า พ.ร.บ.สรรพสามิตใหม่ อยู่ระหว่างทูลเกล้าฯ ถวายเพื่อประกาศลงในราชกิจจานุเบกษา และจะมีผลเก็บจริงในอีก 180 วัน สาระสำคัญคือ ปรับเพดานอัตราภาษีทุกรายการสินค้า แต่อัตราการจัดเก็บภาษีที่แท้จริงจะต่ำกว่าเพดาน ซึ่งกรมมีแนวทางการจัดเก็บว่าต้องไม่เปลี่ยนแปลงจากอัตราการจัดเก็บภาษีที่จัดเก็บในปัจจุบัน
“ยอมรับว่าเพดานภาษีใหม่จะสูงกว่าในปัจจุบัน เพราะเป็นการคำนึงถึงสถานการณ์เศรษฐกิจในระยะ 20 ปีข้างหน้าแต่อัตราที่จะเก็บจริงจะเป็นเท่าไหร่นั้นต้องรอประกาศกรมออกมาอีกครั้ง กรมจะยกร่างกฎหมายลูกกว่า 80 ฉบับ พร้อมกับประสานไปยังกระทรวงพาณิชย์ และหน่วยงานที่เกี่ยวข้อง เพื่อร่วมกันดูแลไม่ให้เกิดการกักตุนสินค้า”นายสมชาย กล่าว
ทั้งนี้ ไม่สามารถบอกเพดานภาษีที่ปรับเพิ่มขึ้นได้ แต่ข้อมูลที่ออกมาก่อนหน้านี้ใกล้เคียงเพดานจริง เช่น ภาษีน้ำมันทุกประเภทปรับเพดานภาษีขึ้นเป็น 20 บาท/ลิตร หรือเพดานภาษีสุราเก็บตามมูลค่า 30% และตามปริมาณแอลกอฮอล์ 1,000 บาท/ลิตร เป็นต้น